Donker tyd vir eierboereDaar hang ‘n swaard oor eierboere se koppe. (Foto: Maroela Media) Die Suid-Afrikaanse Pluimveevereniging (SAPV) se eierorganisasie het aangedui dat dit tans baie moeilik is vir pluimveeboere om eiers te produseer. Dr. Abongile Balarane, die SAPV se eierorganisasie se hoofbestuurder, sê hoewel eiers een van die mees bekostigbare diereproteïenbronne bly, word dit al hoe duurder vir boere om hierdie hoogs veelsydige en voedsame proteïenbron te produseer. “Sedert die begin van die maand het Eskom se tariefverhoging van 18,5% ingeskop, wat meer druk op die eierprodusente geplaas het. “Daar is beraam dat die veranderlike koste om ŉ eier te produseer, wat elektrisiteit, brandstof en voer insluit, voorheen met sowat 70% toegeneem het, maar nou nader aan 80% blyk te wees,” sê hy. “Hierdie stygende koste, gekombineer met Eskom se wisselvallige elektrisiteitsvoorsiening wat verskeie daaglikse elektrisiteitsonderbrekings veroorsaak, beïnvloed die produksie en verpakking van eiers ernstig negatief. Baie produsente, veral van die kleineres en sommige pakstasies, is in die onlangse verlede gedwing om die bedryf te verlaat.” Hy sê die SAPV se statistieke bevestig dat die hele waardeketting geraak word as sake by primêre eierproduksie skeefloop. “Na verwagting sal die aanvraag na uitgebroeide lêhenkuikens met 35% afneem en sal die aktiewe lêhenne wat vervang word met 11% afneem. “In hierdie donker dae is ek egter vol vertroue dat ons veerkragtige eierprodusente sal voortgaan om Suid-Afrikaners hul geliefde diereproteïenbron te bied,” sê hy.